Sacrosancte Dei ecclesie que est in honore Beati Vincentii martiris dicata infra muros Matisconis sita, cui Walterius preesse videtur episcopus. Ego Aimo et uxor mea Eldeardis donamus vel partim vendimus, pro remedio animarum nostrarum, quoddam pratum jacens in villa Moison, et accipimus a canonicis precium IIII solidorum. Terminatur autem supradictum pratum a mane de ipsa hereditate, a medio die fluvio Graonne, a sero et a circio terra Sancti Vincentii; habet vero in longum perticas XLV, in uno fronte IIII, in alio I. Infra istas terminationes vel perticationes, donamus vobis istud pratum et accipimus precium supradictum, eo pacto ut post mortem nostram sepeliatis nos si opportunitas vobis fuerit. S. Aimonis qui fieri et firmare rogavit. S. Eldeardis uxoris ejus. S. Giraldi fratris ejus. S. Aimonis alii. S. Duranni. S. Luciniaci. Hactum est hoc Matiscone II kal. februarii, regnante Henrico rege.